10. การควบคุมภายใน

ในการประชุมคณะกรรมการ บริษัท 2 เอส เมทัล จำกัด (มหาชน) ครั้งที่ 1/2556 เมื่อวันที่ 26
กุมภาพันธ์ พ.ศ. 2556 ซึ่งมีคณะกรรมการตรวจสอบเข้าร่วมประชุมครบทั้งสามท่าน
คณะกรรมการได้พิจารณาประเมินความเพียงพอของระบบการควบคุมภายในของบริษัท
ตามแบบประเมินความเพียงพอของระบบการควบคุมภายในของคณะกรรมการกำกับหลักทรัพย์และตลาดหลักทรัพย์
ซึ่งสรุปได้ดังนี้

1) องค์กรและสภาพแวดล้อม

บริษัทได้มีการกำหนดโครงสร้างองค์กรอย่างชัดเจน มีการกระจายอำนาจ
เพื่อให้การปฏิบัติงานมีความคล่องตัว มีการจัดทำข้อกำหนดเกี่ยวกับจริยธรรม
นโยบายและระเบียบวิธีปฏิบัติงานเป็นลายลักษณ์อักษร
และประกาศให้พนักงานทุกคนรับทราบรวมถึงมีการปฐมนิเทศให้กับพนักงานเข้าใหม่
ฝ่ายบริหารมีการกำหนดเป้าหมายการดำเนินธุรกิจอย่างชัดเจนและวัดผลได้เป็นแนวทางปฏิบัติให้แก่องค์กร
และมีการทบทวนเป้าหมายของแต่ละหน่วยงานอย่างสม่ำเสมอ

2) การบริหารความเสี่ยง

บริษัทมีการประเมินและวิเคราะห์ ทั้งปัจจัยความเสี่ยงที่มาจากภายนอกและภายใน
ซึ่งอาจมีผลกระทบต่อการดำเนินธุรกิจของบริษัทอย่างมีนัยสำคัญ
โดยประชุมร่วมกับหน่วยงานที่เกี่ยวข้องเพื่อวิเคราะห์หาสาเหตุและกำหนดมาตรการในการแก้ไขป้องกันและติดตามเหตุการณ์ที่เป็นสาเหตุของปัจจัยความเสี่ยง
รวมทั้งมาตรการในการลดความเสี่ยงเหล่านั้น
และแจ้งให้หน่วยงานที่เกี่ยวข้องรับทราบเพื่อร่วมมือกันป้องกันความเสี่ยงหรือลดความเสี่ยงที่เกิดขึ้น
นอกจากนี้ แต่ละหน่วยงาน จะมีการรายงานผลการดำเนินงานทุกเดือน เพื่อประโยชน์ในการติดตาม
กำหนดมาตรการเพื่อป้องกันหรือลดความเสี่ยงที่อาจจะเกิดขึ้นต่อการดำเนินธุรกิจ

3) การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่และอำนาจอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
มีการแบ่งแยกหน้าที่เพื่อเป็นการตรวจสอบซึ่งกันและกัน
มีมาตรการที่รัดกุมในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าว การพิจารณาอนุมัติธุรกรรมนั้น ได้คำนึงถึงประโยชน์

สูงสุดของบริษัทเป็นสำคัญและพิจารณาโดยถือเสมือนเป็นรายการที่กระทำกับบุคคลภายนอก ดังนั้น
ในการอนุมัติรายการจะต้องได้รับอนุมัติโดยผู้ที่ไม่มีส่วนได้เสียต่อการทำรายการนั้นๆ
และได้มีการปฎิบัติตามระเบียบข้อบังคับอย่างเคร่งครัด

4) ระบบสารสนเทศและการสื่อสารข้อมูล

บริษัทได้มีการพัฒนาและปรับปรุงระบบสารสนเทศอย่างต่อเนื่อง
เพื่อให้สามารถรองรับการขยายตัวและการดำเนินงานของบริษัท และพัฒนาระบบงานให้ทันสมัย
สามารถทำงานผ่านอุปกรณ์เคลื่อนที่ต่างๆได้ เช่น โทรศัพท์เคลื่อนที่ Laptop เป็นต้น
มีการควบคุมการจ่าย และอำนาจอนุมัติที่ถูกควบคุมโดยระบบคอมพิวเตอร์ 

บริษัทได้จัดการประชุมคณะกรรมการตามที่กฎหมายกำหนดไว้
โดยจัดส่งหนังสือนัดประชุมพร้อมเอกสารประกอบการประชุมให้กับกรรมการบริษัททุกครั้งที่มีการประชุม
เพื่อเป็นการให้ข้อมูลที่จำเป็นและเพียงพอแก่คณะกรรมการในการใช้ประกอบการตัดสินใจ
โดยจัดส่งล่วงหน้าก่อนวันประชุม

บริษัทมีการจัดเก็บเอกสารประกอบการบันทึกบัญชีและบัญชีต่าง ๆ ไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป
เพื่อรายงานให้ฝ่ายบริหารและคณะกรรมการได้รับทราบและสามารถตัดสินใจได้ถูกต้อง
โดยเฉพาะข้อมูลทางบัญชีและการเงิน

  5) ระบบการติดตาม

บริษัทมีการกำหนดเป้าหมายการดำเนินธุรกิจที่ชัดเจน ฝ่ายบริหารมีการประชุมกับหน่วยงานต่างๆ
ทุกสัปดาห์ เพื่อติดตามผลการปฏิบัติงานและเปรียบเทียบกับเป้าหมายที่กำหนดไว้ในรูปของ KQI
(Key Quality Indicators) ในกรณีที่ยังไม่สามารถบรรลุเป้าหมายที่วางไว้
โดยให้หน่วยงานนั้นๆจัดกลุ่มทำ QC Story
เพื่อหามาตรการปรับปรุงงานให้บรรลุเป้าหมายที่กำหนดไว้
และมีการตรวจวินิจฉัยพร้อมกับให้ข้อเสนอแนะโดยฝ่ายบริหารอย่างสม่ำเสมอทุกเดือน
และผู้ตรวจสอบภายในได้ดำเนินการตรวจสอบระบบควบคุมภายในอย่างสม่ำเสมอ
ตามแผนงานการตรวจสอบภายในประจำปี
และรายงานผลการตรวจสอบภายในแก่คณะกรรมการตรวจสอบรับทราบทุกไตรมาส

คณะกรรมการตรวจสอบและคณะกรรมการบริษัทฯ ได้พิจารณาแล้วเห็นว่าบริษัทฯและบริษัทย่อย
ได้ปฏิบัติตามมาตรฐานการบัญชีที่รับรองทั่วไป
และประกาศของสำนักงานคณะกรรมการกำกับหลักทรัพย์และตลาดหลักทรัพย์
ในการจัดทำรายงานงบการเงินไม่พบข้อบกพร่องที่เป็นสาระสำคัญซึ่งไม่สอดคล้องต่อการปฏิบัติตามหลักการกำกับดูแลกิจการที่ดี
บริษัทฯ และบริษัทย่อย มีระบบการควบคุมภายในที่เหมาะสมเพียงพอกับสภาพธุรกิจ
และสามารถป้องกันทรัพย์สินของบริษัทฯ และบริษัทย่อยจากการที่ผู้บริหารนำไปใช้โดยมิชอบ